DA Den Europæiske Unions Tidende CE 88/642

(2004/C 88 E/0659)

SKRIFTLIG FORESPØRGSEL P-3331/03

af Anne Van Lancker (PSE) til Kommissionen

(5. november 2003)

Om: Tilbageholdelse af midler til hiv/aids-forebyggelsesprogrammer for flygtninge

Den 27. august 2003 meddelte det amerikanske udenrigsministerium, at det ville tilbageholde midler til et hiv/aids-forebyggelsesprogram for flygtninge, der ledes af RHR-konsortiet (som består af American Refugee Committee (ARC), CARE, Columbia University Heilbrunn Center for Population and Family Health, International Rescue Committee (IRC), JSI Research and Training Institute (JSI R&T), Marie Stopes International (MSI) og Women's Commission for Refugee Women and Children (WCRWC).

Herefter udsendte præsident Bush den 29. august 2003 et memorandum, hvormed »Mexico Citypolitikken«, som hidtil kun fandt anvendelse på programmer, der administreres af U.S. Agency for International Development (USAID), blev udvidet til at omfatte alle midler til frivillig befolknings-planlægning, der administreres af udenrigsministeriet. Udenrigsministeriet undersøger endnu, hvilke andre programmer og organisationer der kunne blive berørt af denne styrkelse af den amerikanske politik.

Vil Kommissionen på baggrund af denne seneste udvikling være rede til atter at stille midler til rådighed for at minimere den skade, som hiv-forebyggelsesprogrammet for flygtninge har lidt?

Svar afgivet på Kommissionens vegne af Poul Nielson

(11. december 2003)

Kommissionen er bekymret over den amerikanske administrations beslutninger om at gennemføre den såkaldte Mexico City-politik. Denne politik underminerer i alvorlig grad forskellige organisationers bestræbelser på reelt at forsøge at fjerne den trussel, human immundefekt virus infektion/erhvervet immundefekt syndrom (hiv/aids) er for udviklingslandenes befolkningers helbred og liv og for udviklingen generelt. Kommissionen støtter meget aktivt hiv/aids-forebyggelse i overensstemmelse med sit handlingsprogram for overførbare sygdomme, der tager sigte på hiv/aids, tuberkulose og malaria, bl.a. gennem væsentlige donationer til den globale fond (GFATM).

På grund af USA's beslutninger mangler visse nøgleorganisationer midler, og for at bidrage til at rette op på denne mangel har Kommissionen besluttet at støtte De Forenede Nationers Befolkningsfond (UNFPA) med yderligere midler. Der er ikke tildelt bestemte midler til specielt at behandle hiv/aids blandt flygtninge. Men i forbindelse med sundhedsprogrammerne i flygtningelejrene finansierer Kommissionen forskellige former for aktiviteter. De aktiviteter, der finansieres i et bestemt land, udføres under hensyntagen til værtslandets baggrund, dialogen med de nationale myndigheder og situationen blandt flygtningene i forhold til den lokale befolkning for at undgå misforhold mellem de to gruppers levevilkår.

Kommissionens kontor for humanitær bistand (ECHO) har i dette perspektiv finansieret bevidstgørelses-aktiviteter vedrørende hiv/aids, herunder »teaterstykker« om hiv/aids-spørgsmål, og standardiseret uddannelsesmateriale til uddannelse af lokalt personale i flygtningelejre og overførselscentre og til flygtninge, der vender tilbage til deres oprindelsesland. Kommissionen har også støttet foranstaltninger med sigte på sikker blodtransfusion og anvendelse af universelle forsigtighedsregler, uddeling af kondomer og opsporing af seksuelt overførte sygdomme. Syge flygtninge, der opsøger sundhedscentrene i lejrene, tilbydes testning og rådgivning, men henvises til de nationale hospitaler, når det gælder pleje og behandling.